Tatoeba sentences — language code: ber
Mi iḥulfa yekkes-as ɛeyyu yerna yuɣal-d ɣer yiman-is, yuɣal yebra-as lxuf-nni i t-irekben deg wasif-nni, yekker ɣef yiman-is yuwi abrid n tuɣalin s axxam-is.
Asmi i ibedd ɣef umnar n tewwurt n uxxam-is, d mmi-s Meẓẓyan i as d-yeldin tawwurt.
Yemmeɣ fell-as, yessuden-is sya u sya.
Yefreḥ nezzeh mi d-yuɣal baba-s s axxam ɣef yiḍarren-is ɣas ma yettban-d yeɛya mi i t-yeṭall s udem-is werraɣen cwiṭ yerna idel-d iman-is ala s yiwen n ubeḥnuq umsix i yufa deg ubrid.
Ansuf yis-k a baba, lɛeslama-k s axxam ! I as-yenna Meẓẓyan.
Ad ak-isellem Rebbi a mmi ! I as-yerra Meqqran.
Ad neḥmed Rebbi ad t-ncekker mi d-tuɣaleḍ s tezmert-ik.
Tanemmirt a mmi. Akken i yella lḥal a mmi, ad t-neḥmed wissen acḥal d abrid imi seg tmettant i d-uɣaleɣ.
Uqbel ad isres iman-is ɣef ulemsir, iruḥ ɣer texxamt-is yelsa-d iceṭṭiḍen izeddganen.
Yettraju diɣen tamettuṭ-is, yemma-s n Meẓẓyan ad d-tedlu fell-as maɛna ulac-itt.
Ma d yemma i tettrajuḍ akka, ulac-itt.
Tanezzayt-a i terzef s axxam n xwali.
Tameddit-a, send aɣelluy n yiṭij ad d-tebren.
Anef-as a mmi mi d-tuweḍ tuweḍ-d, d yid-k i bɣiɣ ad hedreɣ cwiṭ ɣef wayen i d-ddreɣ ussan-a ineggura.
Ad yili Rebbi yid-k a baba, fehmeɣ iman-iw kan, ayen d-tesɛeddaḍ mačči d tiqecmeɛt.
Sel-iyi-id ad ak-d-alseɣ akka ayen d-sɛeddaɣ segmi i iyi-tefka tewwurt n uxxam almi i d-uɣaleɣ ɣur-s ɣef yiḍarren-iw yerna s leɛqel-iw.
Yebda la as-d-yettales tadyant-is seg tazwara-s almi d taggara-s, acemma deg-s ur t-yettu.
Yedla akk ɣef wayen yesɛedda d wayen yeḍran yid-s.
Yemla-ten-id akken i mseḍfaren, wa deffir wa, mebla ma yeɛreq ula d tikkelt.
Meẓẓyan amzun yesseblaɛ yal awal i d-iteffɣen seg yimi n baba-s.
Yal tanfalit ara isel ini yessekles-itt deg uqerruy-is.
Yettnadi ad yecfu akk ɣef wayen ara as-d-yini baba-s.
Meẓẓyan d yiwen n unelmad n tesnawit.
Ɣur-s mraw d ṭam n yiseggasen deg tudert-is.
D tasekla i yeqqar deg uɣerbaz-is, ama s ttutlayt taɛrabt, ama s tin n tefransist.
Ma d taqbaylit yettwagedlen deg uɣerbaz n tmurt-is, yeqqar-itt kan iman-is s tuffra.
D yiwen n unelmad iẓewwren nezzeh yerna yuki am baba-s.
Taluft n yidles amaziɣ tecɣeb-it seg wasmi yuweḍ leɛmer s way-s yebda iferreẓ timsal.
D anect-a akk i t-iseggren s anrar n tmedyezt.
Tal tikkelt ara t-yeqreḥ kra, ladɣa mi akka ttɣullun taqbaylit-is, ad d-yerfed imru ini yessers akk iḥulfan-is ɣef usebter amellal n walug-is.
Akka i tḍerru yid-s almi yeččur yiwen n uzmam s yisefra-ines.
Yekker yenna i mmi-s i as-d-yefkan tameẓẓuɣt akken i iwata: « Tesliḍ a mmi, nekk xedmeɣ ayen i wimi zemreɣ, lebɣi-w ur t-uwiḍeɣ, yerna tazmert tettaǧǧa-iyi yal ass yettɛeddayen".
Tuɣdaṭ, tura teggra-d gar yiffasen-nwen kunwi s yimeẓẓyanen.
Abrid ilaq ad tawḍem s ixef-is.
Ma tedduklem, yiwen ur wen-izemmer.
Times ad tt-teskuffren, ad tnes iman-is.
Asif-nni n tmara ad t-tzegrem, kkset aɣilif, ad twalim d acu yellan akkin i ugemmaḍ.
Imir-nni ad d-uɣalent temsal akken i llant zik n zik.
Meẓẓyan, yiwen n wawal ur as-yensir.
Yecfa akk ɣef wayen i as-d-yeḥka baba-s.
Dɣa din din iɛedda ɣer texxamt-is, yerfed-d imru yebda yettaru ɣef walug-is asefru ara d-yalsen i wayen iga baba-s seg tazwara ɣer taggara.